Socialdemokratiet vil ikke garantere, at de kommer til at agere redningsplanke for regeringens tildækningsforbud, der først og fremmest har til formål at forbyde burka og niqab i det offentlige rum.

Det siger retsordfører Trine Bramsen, efter at Liberal Alliance i dag har gjort det valgfrit for deres medlemmer af folketingsgruppen, hvad de vil stemme til lovforslaget.

Det har medført, at syv LA-folketingsmedlemmer har tilkendegivet, at de vil stemme mod regeringen.

Jeg undrer mig dybt over, at regeringen ikke engang har sig selv på plads og ikke har kunne stille et lovforslag. Trine Bramsen, Socialdemokratiet

Men uenighederne i blå blok får ikke Socialdemokratiet til at ændre på deres holdning til niqab og burak.

- Vi mener stadig, at burka og niqab skal forbydes. Det er symbolet på social kontrol, på at kvinder ikke har frie og lige muligheder og ikke kan indgå på arbejdsmarkedet, siger Trine Bramsen.

Læs også : Liberal Alliance fritstiller sine medlemmer i burkaforbuddet

Nu ligger der et lovforslag på bordet nu. Er det noget, som I kan stemme ja til?

- For os er det afgørende om loven går efter den sociale kontrol, som burka og niqab er et udtryk for. Så vi kommer til at se meget grundigt på lovforslaget, få forskellige ekspertvurderinger ind, og så tager vi stilling, siger hun.

Vil stille krav til lovforslag

I og med, at der ikke er 90 mandater bag forslaget i blå blok, hvordan stiller det så jer i forhold til at påvirke loven i en retning, som I kan være tilfredse med?

- Jeg undrer mig dybt over, at regeringen ikke engang har sig selv på plads og ikke har kunnet stille et lovforslag, der samler dem selv. Og det er klart, at vi kommer til at stille krav om, at der også er sociale indsatser med, og at man ikke bare får udstukket en bøde. Det undrer mig meget, at regeringen ikke har indkaldt os til drøftelser om det her forslag, når de ikke selv er enige.

Læs også : Regeringen dropper fængselsstraf til burkaklædte

Hvis forslaget, som det ser ud nu, skulle til afstemning i morgen, ville det så være et 'ja' eller 'nej' fra Socialdemokratiet?

- Heldigvis er det sådan, at vi har en lang høringsfase, hvor eksperter giver deres besyv med, om det vil få utilsigtede konsekvenser. Og så kommer vi til at foretage en juridisk vurdering og se på, hvordan vi får den sociale indsats med, som regeringen ikke har adresseret. Før vi kommer til at tage stilling, er der en lang lovbehandling forude.

Skal fungere i praksis

Du nævner indsatsen mod social kontrol flere gange. Er det et krav for Socialdemokratiet, at det kommer ind i lovforslaget, hvis I skal stemme ja?

- Jeg synes, at det er vigtigt, at vi får et lovforslag, der fungerer i praksis, og som sætter ind over for burka og niqab. Vi håber, at regeringen vil lytte til, at der skal følge sociale indsatser med, det tror jeg vil gøre forslaget meget bedre.

Nu er der splittelse i Liberal Alliance. Vil det været et enigt Socialdemokratiet, der stemmer enten 'ja' eller 'nej til et forbud mod burkaer?

Læs også : Jurister skriver sort på hvidt: Burkaforbud strider mod grundloven

- Socialdemokratiet har en samlet politik og en fælles holdning til det her spørgsmål. Vi tager diskussionerne i vores gruppe, men vores holdning er klar. Vi går ind for at forbyde burka og niqab.

Jeg stiller lige spørgsmålet igen. Kommer alle i folketingsgruppen til at stemme det samme?